Johan Støa (idrettsmann)

Johan Hostvedt Støa (født 13. juni 1900 på Ringerike, død 29. oktober 1991 i Drammen) var en norsk allsidig idrettsutøver fra Hønefoss. Han var friidrettsutøver som drev både med terreng- og landeveisløp og kappgang. Han var også langrennsløper, skihopper, syklist og svømmer. I tillegg var han også innom fotball og boksing.

Liv og virke 
Støa flyttet til Drammen i 1923 i forbindelse med jobb på jernbaneverkstedet på Sundland. I Drammen ble Idrettsforeningen Hellas hans klubb for sommeridrettene,  og Drafn ble skiklubben hans. Støa tok også opp sykling og meldte seg da inn i Drammens Cykleklubb. 
 
Etter et år i Drammen, i 1924 vant han NM på 10 000 m baneløp med tiden 33.30,6. I 1925 vant han NM i terrengløp. Han ble tildelt Egebergs Ærespris 1926. Selv om han ikke hadde det samme høye nivået som tidligere vinnere, imponerte han juryen med sin allsidighet. I 1927 ble han norgesmester på 30 km langrenn. Han har også en kongepokal i kombinert.

I 1928 ble Støa nummer 8 på femmila under OL i St. Moritz, og deltok samme år i maraton under OL i Amsterdam. Her løp han på 2.49,57.

Johan Støa gikk styrkeprøven Trondheim – Oslo i 1933 på rekordtiden 4 dager, 21 timer og 3 minutter. I 1935 syklet han samme strekning på under 22 timer, og senket den gamle rekorden med 3 timer. Isak Warvik, en fisker fra Vesterålen, hadde i mellomtiden slått marsjrekorden, og i 1936 gikk Støa på 4 døgn 7 timer og 47 minutter. På dette tidspunktet hadde han begge rekordene. Den lange fiskeren Warvik ga seg derimot ikke, og i 1937 brøt han 4-døgnsgrensen! Det tok mer enn 50 år før noen kunne slå disse 30-talls fenomenene på strekningen Trondheim-Oslo, innen den tid var veiforholdene utbedret og en klar sammenligning kan man aldri få.

Eksterne lenker 
 
 Drammenhistorie.com

Norske kombinertløpere
Norske langdistanseløpere
Norske langrennsløpere
Norske skihoppere
Norgesmestere i langrenn
Norgesmestere i friidrett
Vinnere av Egebergs Ærespris
Deltagere i både vinter-OL og sommer-OL
Deltakere for Norge under Vinter-OL 1928
Langrennsløpere under Vinter-OL 1928
Deltakere for Norge under Sommer-OL 1928
Friidrettsutøvere under Sommer-OL 1928
Personer fra Sandefjord kommune
Kongepokalvinnere i skiidrett
Fødsler i 1900
Dødsfall i 1991